
GRAD OSIJEK
GRADONAČELNIK

JAVNI NATJEČAJ ZA FINANCIRANJE PROJEKATA I PROGRAMA UDRUGA IZ PRORAČUNA GRADA OSIJEKA U 2024. 

UPUTE ZA PRIJAVITELJE

Datum objave natječaja: 21. veljače 2024.
Rok za dostavu prijava: 22. ožujka 2024.
I. OPĆI UVJETI JAVNOG NATJEČAJA

PREDMET JAVNOG NATJEČAJA I OPIS PROBLEMA ČIJEM SE RJEŠAVANJU ŽELI DOPRINIJETI
Grad Osijek i Regionalni forum građanskih udruga 28. prosinca 2004. potpisali su Povelju o suradnji  koja se temelji na zajedničkim vrijednostima moderne demokracije i usmjerena je k stvaranju djelotvornih mehanizama koji će unaprijediti međusobne odnose Grada Osijeka kao jedinice lokalne samouprave i građanskih udruga te razvoj zajednice. Grad Osijek obvezao se financirati odnosno sufinancirati programe i projekte građanskih udruga od općeg interesa, odnosno od interesa za Grad Osijek.

Prijavljeni projekti udruga trebaju ponuditi moguće načine rješavanja postojećih problema i potreba zajednice, te biti u jasnoj vezi sa svrhom i ciljevima djelovanja udruge i utvrđenim potrebama korisnika, ali vodeći računa o stvarnim kapacitetima udruge, vremenskom rasponu aktivnosti i visini zatraženih financijskih sredstava.
Predmet ovog Javnog natječaja je podnošenje prijave za financiranje programa i projekata udruga od interesa za opće dobro u Gradu Osijeku iz sredstava Proračuna Grada Osijeka za 2024. 

Temeljem ovog Javnog natječaja financirati će se programi i projekti udruga od interesa za opće dobro u Gradu Osijeku čija namjena odgovara uvjetima ovog Javnog natječaja. Programi i projekti udruga od interesa za opće dobro smatraju se zaokruženi i tematski jasno određeni skup aktivnosti koje su u skladu s vrednotama propisanim Ustavom Republike Hrvatske, te čije provođenje kroz dugoročni ili vremenski ograničeni rok djelovanja daje vidljivu dodanu društvenu vrijednost kojom se podiže kvaliteta života pojedinca i unaprjeđuje razvoj društvene zajednice te zadovoljavaju javne potrebe na području Grada Osijeka te potrebe i mjere za ostvarivanje ciljeva iz strateških dokumenata za čiju je provedbu odgovoran Grad Osijek.
Ukupni iznos raspoloživih sredstava iznosi 195.015,00 eura.
Grad Osijek raspisao je ovaj Javni natječaj za dva područja i to:
1.
Projekti  i programi udruga od interesa za opće dobro u Gradu Osijeku u područjima ljudskih i manjinskih prava, demokratizacije i razvoja civilnog društva, stvaralaštva mladih, zaštite potrošača, zaštite okoliša i održivog razvoja, komunalno stambenog područja, gospodarstva, financija, izvaninstitucionalnog obrazovanja, socijalno-humanitarne djelatnosti i zaštite zdravlja te pružanje psihosocijalne pomoći i SOS telefon
1.1.  Ciljevi i prioriteti za dodjelu sredstava:
1.1.1. Doprinijeti poštivanju i zaštiti ljudskih i manjinskih prava, rodnoj ravnopravnosti te zaštiti i promicanju prava manjinskih društvenih skupina
1.1.2. Unapređenje metoda podizanja svijesti javnog mnijenja i uključivanja građana kroz javno zagovaranje, neformalno obrazovanje i kampanje za učinkovitiju provedbu javnih politika i unapređenje demokratskih institucija društva i vladavine prava
1.1.3. Doprinijeti dobrobiti i podizanju razine kvalitete života mladih od 15-30 godina
1.1.4. Poduzimanje mjera i aktivnosti u području zaštite potrošača
1.1.5. Izgradnja snažnog partnerstva i učinkovite dugoročne suradnje između građana, tijela  lokalne i državne vlasti i organizacija civilnog društva uključenih u zaštiti okoliša i prirode,  izgraditi projektne partnere za aktivno sudjelovanje u rješavanju problema zaštite okoliša  
1.1.6. Unaprijediti kvalitetu komunalnih usluga i kvalitete stanovanja u gradu te doprinijeti edukaciji kroz financiranje projekata udruga koje se sustavno bave unapređenjem kvalitete komunalnih usluga i kvalitete stanovanja, te zaštiti voda
1.1.7. Doprinijeti razvoju i unapređenju gospodarstva, poduzetništva, turizma i inovatorstva te očuvanju tradicionalnih proizvoda i suvenira 

1.1.8. Suradnja, informiranje, promicanje značaja i ugleda financijske struke u društvu, podizanje stručne razine i znanja, promicanje, razvitak i unaprjeđenje razumijevanja financijske pismenosti
1.1.9. Povećati mogućnosti djeci i mladima da izvan redovnog odgojno-obrazovnog sustava steknu znanje, vještine i usvoje primjerena stajališta te poboljšaju kvalitetu života u skladu sa svojim interesima i sposobnostima kroz financiranje projekta udruga koje se sustavno bave neformalnim obrazovanjem, izobrazbom, kreativnošću, unapređivanjem vještina i sposobnosti
1.1.10. Unapređenje kvalitete života posebno osjetljivih skupina građana (osobe s invaliditetom, starije osobe, beskućnici, žrtve obiteljskog nasilja i dr.) te zaštite zdravlja građana kao i pružanje besplatne preventivne i savjetodavne psihološke pomoći osobama u potrebi i SOS telefonske linije
1.2.  Prihvatljive aktivnosti:
· obilježavanje značajnih datuma i važnih obljetnica
· organiziranje edukacija, seminara, predavanja, tribina 
· organiziranje savjetovanja, kampanja
· organiziranje radionica, izobrazbi, natjecanja, konferencija
· organiziranje volonterskih akcija 

· organiziranje savjetovališta za potrošače
· izdavanje knjiga, znanstvenih i stručnih publikacija, brošura…

· emitiranje TV/radio emisije 
· organiziranje izvannastavne (terenske) nastave
· izdavanje audio, video i pisanih uradaka
· programi besplatnog individualnog i grupnog savjetovanja putem organiziranog Savjetovališta 
· pružanje psihosocijalne pomoći putem SOS besplatne telefonske linije
· organizacija znanstvenih i znanstvenostručnih skupova, savjetovanja, predavanja, škola, kongresa, seminara i radionica
· organizacija i realizacija programa i projekata s područja ekonomije i interdisciplinarno povezanih područja
· suradnja s istim ili sličnim udrugama i organizacijama u Republici Hrvatskoj i izvan nje
· jačanje kapaciteta udruge (inicijalna pomoć udrugama za razvoj aktivnosti u lokalnoj zajednici, osnaživanje udruga koje pružaju usluge korisnicima u lokalnoj zajednici, manje potpore za nabavu opreme za provedbu aktivnosti i slično)
U ovom području neće se financirati projekti i programi udruga iz područja kulture i sporta, a koji će se financirati putem posebnih javnih poziva. 

1.3.  Planirani iznos i ukupna vrijednost
Iznos raspoloživih sredstava: 163.015,00 eura.

Raspon sredstava namijenjen za financiranje pojedinog projekta i programa: od 500,00 do 10.000,00 eura.

Očekivani broj projekata i programa koji će se ugovoriti za financiranje: 50 

Upravno tijelo Grada Osijeka nadležno za provedbu natječaja: Ured Grada, Upravni odjel za prostorno uređenje, graditeljstvo i zaštitu okoliša, Upravni odjel za komunalno gospodarstvo, promet i mjesnu samoupravu, Upravni odjel za gospodarstvo, Upravni odjel za financije i fondove Europske unije, Upravni odjel za društvene djelatnosti i Upravni odjel za socijalnu zaštitu, umirovljenike i zdravstvo.
2. Promicanje vrijednosti Domovinskog rata
2.1. Ciljevi i prioriteti za dodjelu sredstava:
2.1.1. Domovinski rat i stvaranje Republike Hrvatske prikazati u istinitom i pravom svjetlu, smanjiti broj suicida u braniteljskoj populaciji, preventivno smanjiti broj oboljenja, integrirati branitelje u društvo
2.1.2. Poboljšanje života hrvatskih branitelja, stradalnika i njihovih obitelji te provođenje pomoći i samopomoći, resocijalizacije i integracije članova udruge
2.1.3. Unapređenje kvalitete života i pružanje psihosocijalne pomoći braniteljima Domovinskog rata i članovima njihovih obitelji, invalidima Domovinskog rata i članovima njihovih obitelji, civilnim žrtvama Domovinskog rata, obiteljima poginulih i nestalih branitelja i civila Domovinskog rata, članovima obitelji ekshumiranih i identificiranih branitelja

2.2. Prihvatljive aktivnosti
· obilježavanje obljetnica

· psihosocijalna, pravna i svekolika pomoć braniteljskoj i stradalničkoj populaciji

· izdavanje i promocija knjiga, sudjelovanje u edukaciji djece i mladeži

· produkcija i snimanje filmova na temu Domovinskoga rata

· organizacija okruglih stolova i tribina

· edukacija braniteljske i stradalničke populacije o informatizaciji

· izrada obilježja braniteljskih udruga

· organizacija i provođenje športskih, kulturno umjetničkih i drugih aktivnosti.
2.3.  Planirani iznos i ukupna vrijednost
Iznos raspoloživih sredstava: 32.000,00 eura.

Raspon sredstava namijenjen za financiranje pojedinog projekta i programa: od 500,00 do 4.000,00 eura.

Očekivani broj projekata i programa koji će se ugovoriti za financiranje: 20

Upravno tijelo Grada Osijeka nadležno za provedbu: Ured Gradonačelnika.

II. FORMALNI UVJETI JAVNOG NATJEČAJA
PRIHVATLJIVI PRIJAVITELJI: TKO MOŽE PODNIJETI PRIJAVU?

Prihvatljivi prijavitelji su udruge koje ispunjavaju sljedeće kriterije: 

· upisane u Registar udruga, odnosno drugi odgovarajući registar

· upisane u Registar neprofitnih organizacija

· svojim statutom opredijeljene za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom 

· statut mora biti usklađen sa Zakonom o udrugama

· vode transparentno financijsko poslovanje – financijski izvještaji javno su dostupni u Registru neprofitnih organizacija (za obveznike dvojnog knjigovodstva: godišnji Izvještaj o prihodima i rashodima, Bilanca i Bilješke uz financijske izvještaje, a za obveznike jednostavnog knjigovodstva: Godišnji financijski izvještaj o primicima i izdacima)

· uredno ispunjavaju obveze iz svih prethodno sklopljenih ugovora o financiranju iz proračuna Grada Osijeka te ostalih javnih izvora

· uredno ispunjavaju obveze plaćanja doprinosa za mirovinsko i zdravstveno osiguranje i plaćanja poreza te druga davanja prema državnom proračunu i Proračunu Grada Osijeka

· protiv korisnika financiranja, odnosno osobe ovlaštene za zastupanje udruge i voditelja programa ili projekta ne smije se voditi kazneni postupak niti smije biti pravomoćno osuđen za prekršaje ili kaznena djela definirana Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge

· imaju općim aktom uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima

· imaju prikladan način javnog objavljivanja programskog i financijskog izvještaja o radu za proteklu godinu (na mrežnim stranicama udruge, odnosno na drugi odgovarajući način)

· imaju odgovarajuće organizacijske kapacitete i ljudske resurse za provedbu programa ili projekta

· korisnici projekta/programa moraju biti stanovnici Grada Osijeka ili prijavljeni projekt/program mora zadovoljavati javne potrebe od interesa za Grad, doprinositi razvoju i općem napretku Grada te promicati njegov položaj i ugled i biti utvrđen kao prioritetno područje

· udruga koja traži financiranje mora biti do raspisivanja javnog natječaja registrirana na području Republike Hrvatske najmanje jednu godinu

· aktivnosti moraju biti izvršene unutar proračunske 2024. 
Udruga može prijaviti na Javni natječaj najviše jedan projekt ili program.
PARTNERSTVO U PROJEKTU
Za provođenje projekta/programa poželjno je da udruga ima partnera.

Prijavitelj može djelovati u partnerstvu s jednim partnerom.
Partneri mogu sudjelovati u najviše dvije prijave na ovom Javnom natječaju.

Partner može biti samo udruga ili neke drugu neprofitna organizacija te mora zadovoljiti sve uvjete prihvatljivosti koji vrijede za prijavitelja navedeni pod naslovom Prihvatljivi prijavitelji: tko može podnijeti prijavu?
Prijavitelj i partner moraju potpisati partnersku izjavu te urediti međusobni odnos.

Prijavitelj i partner prijavi trebaju priložiti popunjenu, potpisom odgovorne osobe te pečatom ovjerenu Izjavu o partnerstvu. (Obrazac br. 12)
UKLJUČIVANJE VOLONTERA U PROJEKT
Za provođenje projekta/programa poželjno je uključiti volontere.
Prijavitelj može uključiti volontere i prijaviti volonterski rad samo ako ima dokaz o uredno predanom izvješću o provedbi volontiranja u udruzi (izvješće se predaje nadležnom ministarstvu).
FINANCIJSKA SREDSTVA
Odobrena sredstva financijske potpore korisnik je dužan utrošiti isključivo za realizaciju programa ili projekta utvrđenog ugovorom. 

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa ili projekta utvrđenog ugovorom odnosno Proračunom projekta.

Svako odstupanje od proračuna bez odobrenja nadležnog upravnog tijela Grada Osijeka smatrat će se nenamjenskim trošenjem sredstava. 
	PRIHVATLJIVI TROŠKOVI
	      NEPRIHVATLJIVI TROŠKOVI

	IZRAVNI TROŠKOVI
	

	koji su nastali za vrijeme razdoblja provedbe programa ili projekta u skladu s ugovorom osim troškova završnih izvještaja, revizije i vrednovanja, a plaćeni su do datuma odobravanja završnog izvještaja


	doprinosi u naravi



	moraju biti navedeni u ukupnom predviđenom proračunu programa ili projekta 

	dugovi i stavke za pokrivanje gubitaka ili dugova



	trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti


	dospjele kamate



	troškovi zaposlenika angažiranih na programu ili projektu koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću i naknade (uz uvjet da plaće, naknade i troškovi trebaju biti u skladu s onima koje imaju službenici/namještenici Gradske uprave Grada Osijeka (u iznosu od 7,70 eura/sat bruto)

	stavke koje se već financiraju iz javnih izvora



	putni troškovi i troškovi dnevnica za zaposlenike i druge osobe koje sudjeluju u programu ili projektu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna
	kupovina zemljišta ili građevina, osim kada je to nužno za izravno provođenje programa ili projekta, kada se vlasništvo mora prenijeti na korisnika financiranja i/ili partnere najkasnije po završetku programa ili projekta



	troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt


	gubici na tečajnim razlikama



	ostali troškovi i usluge pod uvjetom da su u skladu s tržišnim cijenama (npr. troškovi kampanje, edukacije za ključne korisnike (npr. troškovi organizacije, najam dvorane, izrada edukacijskih materijala) praćenja i vrednovanja provedbe projekta, drugi troškovi neophodni i neposredno vezani i nužni za provedbu projektnih aktivnosti i sl.)


	zajmovi trećim stranama



	troškovi potrošne robe 


	

	administrativni troškovi


	

	troškovi koji izravno proistječu iz zahtjeva ugovora, uključujući troškove financijskih usluga


	

	doprinos rada volontera priznaje se kao oblik sufinanciranja te se određuje u iznosu od 33 kune/sat


	

	Osim izravnih, korisniku sredstava se može odobriti i pokrivanje dijela NEIZRAVIH TROŠKOVA koji su neizravno povezani s provedbom projekta u ukupnom iznosu od maksimalno 25% od ukupnog iznosa proračuna projekta ili programa, odnosno u ukupnom iznosu od maksimalno 25% od ukupnog iznosa dijela proračuna projekta ili programa za koje se traži sufinanciranje Grada Osijeka,  a predstavljaju troškove obavljanja osnovne djelatnosti udruga:
	

	najam ureda
	

	režije (energija, voda, plin)
	

	knjigovodstveni servis
	

	troškovi telefona, pošte
	


III. NAČIN PRIJAVE NA JAVNI NATJEČAJ
1. Natječajna dokumentacija

Sve zainteresirane udruge koje ispunjavaju uvjete Natječaja prijavljuju svoje prijedloge projekata na propisanim obrascima koji su sastavni dio Natječajne dokumentacije. 

Prijava na Javni natječaj mora sadržavati: 

· ispunjen obrazac za prijavu - opisa programa ili projekta (Obrazac br. 1)

· ispunjen obrazac proračuna programa ili projekta (Obrazac br. 2)
· obrazac životopisa voditelja programa ili projekta (Obrazac br. 13)
· obrazac privole za prikupljanje i obradu osobnih podataka (Obrazac br. 16)

· obrazac izjave o partnerstvu, ako ga udruga ima (Obrazac br. 12)
· dokaz o uredno predanom izvješću o provedbi volontiranja u udruzi ako je udruga prijavila volonterski rad (izvješće se predaje nadležnom ministarstvu)

· dokaz o sufinanciranju programa ili projekta od jedinica lokalne ili područne (regionalne) samouprave ili nekih drugih izvora sufinanciranja ako je sufinanciranje iskazano u obrascu proračuna programa ili projekta (preslika odluke i/ili ugovora o sufinanciranju)
Uz prijavu mogu biti priloženi materijali o prezentaciji rada udruge (isječci iz novina, brošure, publikacije i slično) na najviše pet stranica.

Obrasci koji su sastavni dio natječajne dokumentacije se popunjavaju na računalu.
1.
Obrazac za prijavu - opisa programa ili projekta
Obrazac za prijavu – opis projekta/programa dio je obvezne dokumentacije, ispunjava se na hrvatskom jeziku i sadrži tražene podatke o udruzi koja prijavljuje projekt kao i o samom projektu koji se predlaže za financiranje. Ispunjava se na računalu.
Prijava se sastoji od tri cjeline:

· podaci o prijavitelju projekta/programa i partnerima
· podaci o projektu / programu
· financijski podaci.
Obrasci u kojima nedostaju navedeni podaci i rukom ispisani obrasci neće biti uzeti u razmatranje i takva prijava smatrat će se nevažećom. 

2.
Obrazac proračuna projekta/programa
Obrazac proračuna projekta/programa dio je obvezne dokumentacije, ispunjava se na hrvatskom jeziku i sadrži podatke o svim izravnim i neizravnim troškovima provedbe projekta, kao i ukupni iznos koji se traži od Grada Osijeka. Ispunjava se na računalu.
U Obrascu proračuna potrebno je razraditi izvore financiranja provedbe projekta:

· koliko se sredstava  očekuje od Grada Osijeka i koliki je to postotak u ukupnom iznosu projekta

· koliko se sredstava očekuje od ostalih izvora financiranja i koliki je to postotak u ukupnom iznosu projekta (ako je osigurano njihovo sufinanciranje)

· koliko će sredstava pokriti sama udruga i koliki je to postotak u ukupnom iznosu projekta (ako udruga pokriva dio troškova)

Sve one prijave u kojima nedostaje obrazac proračuna, u kojima obrazac proračuna nije u potpunosti ispunjen ili je ispisan rukom smatrat će se nevažećima i neće biti uzete u razmatranje.  
3. Način prijave na natječaj
Prijave na natječaj s dokumentacijom se podnose:
1. 
U ELEKTRONIČKOM OBLIKU

Ako se prijava predaje u elektroničkom obliku - obrazac za prijavu - opisa programa ili projekta, obrazac proračuna programa ili projekta i obrazac životopisa voditelja programa ili projekta popunjeni i ispostavljeni elektroničkim putem pravovaljani su bez potpisa i pečata. 

Izjava o partnerstvu koja mora biti potpisana i ovjerena od strane partnera te skenirana.

Prije slanja konačne prijave u sustav, prijava se može spremati i mijenjati više puta sve do se ne izabere opcija PREDAJ ZAHTJEV.

Jednom poslana prijava ne može se više mijenjati.

Sastavni dio prijave su i :

1. obvezni prilozi

· obrazac proračuna projekta/programa koji se ispunjen  prilaže obrascu (link za preuzimanje obrasca naznačen je u prijavi) (Obrazac br. 2)
· obrazac životopisa voditelja programa ili projekta koji se ispunjen  prilaže obrascu (link za preuzimanje obrasca naznačen je u prijavi) (Obrazac br. 13)
· obrazac privole za prikupljanje i obradu osobnih podataka (Obrazac br. 16)
2. neobvezni prilozi:
· obrazac izjave o partnerstvu, ako ga udruga ima (Obrazac br. 12)
· dokaz o uredno predanom izvješću o provedbi volontiranja u udruzi, ako je udruga prijavila volonterski rad

· dokaz o sufinanciranju programa ili projekta od jedinica lokalne ili područne (regionalne) samouprave ili nekih drugih izvora sufinanciranja, ako je sufinanciranje iskazano u obrascu proračuna programa ili projekta (preslika odluke i/ili ugovora o sufinanciranju)

Nakon što je on-line prijava poslana potrebno je odabrati opciju Preuzmi.  Isprintanu prijavu i priloge potrebno je potpisati i ovjeriti te ju čuvati u vlastitoj arhivi kao izvornik.

(obrasci se dostavljaju u izvorniku samo na zahtjev Grada Osijeka). 

Faza zaprimanja i obrade dokumentacije omogućena je digitalnim putem kroz sustav E-usluge, za pristup kliknite ovdje.
Upute za on line prijavu:
1. registracija korisnika

2. odaberite – Svi Natječaji (lijeva strana)

3. pojavljuje  se Javni natječaj za financiranje projekata i programa udruga iz Proračuna Grada Osijeka u 2024.
4. odaberite OBRAZAC sukladno području financiranja (1. ili 2.) na koji se prijavljujete
5. digitalno popunjavate obrasce
6. prijavi priložiti obvezne obrasce (i neobavezne po potrebi)

7. šaljete prijavu s obrascima kroz sustav E-usluge 

Upute za digitalno popunjavanje obrazaca možete pogledati ovdje
ILI 
2.
U PAPIRNATOM OBLIKU  (poštom ili dostavom u pisarnicu)

	POŠTOM PREPORUČENO

Na adresu GRAD OSIJEK, GRADONAČELNIK, F. KUHAČA 9, 31000 OSIJEK
	DOSTAVOM U PISARNICU GRADA 

u uredovno vrijeme od 7.30 do 15.30 sati




Na omotnici, u kojoj se nalazi prijava, OBAVEZNO JE je istaknuti sljedeće:

"Ne otvaraj - za Javni natječaj za financiranje udruga u 2024.
upisati: točan broj i naziv područja financiranja
iz Javnog natječaja za koji se prijavljuje projekt ili program" .
Ako se prijava predaje u papirnatom obliku obrasci se dostavljaju u izvorniku (potpisani i ovjereni pečatom Udruge).
4. Rok za slanje prijave
Rok za podnošenje prijedloga projekata i programa je 30 dana od dana objave, a zadnji dan za prijavu je 22. ožujka 2024.
Zakašnjele prijave odnosno prijave s poštanskim žigom nakon 22. ožujka 2024. neće se razmatrati.

Kome se obratiti ako imate pitanja
Sva pitanja vezana za Javni natječaj mogu se postavljati isključivo elektroničkim putem, slanjem upita na mail adresu: udruge@osijek.hr
i to najkasnije do 18.ožujka 2024., s naznakom "Natječaj za udruge 2024."
Odgovori na pojedine upite u najkraćem mogućem roku poslat će se izravno na elektroničke adrese onih koji su pitanja postavili i to najkasnije do 21. ožujka 2024. 
Odgovori na najčešća pitanja vezana za Javni natječaj biti će javno dostupni na mrežnoj stranici Grada Osijeka https://www.osijek.hr/gradska-uprava/udruge/.

U svrhu osiguranja ravnopravnosti svih potencijalnih prijavitelja, Grad Osijek ne može davati prethodna mišljenja o prihvatljivosti prijavitelja, aktivnosti ili troškova navedenih u prijavi.
IV. NAČIN ODLUČIVANJA I UGOVARANJA FINANCIRANJA
Sve pristigle prijave proći će kroz sljedeću proceduru: 

1.
Provjera ispunjavanja formalnih uvjeta 

Po isteku roka za podnošenje prijava na Javni natječaj, Povjerenstvo za provjeru ispunjavanja formalnih uvjeta natječaja pristupit će postupku ocjene ispunjavanja propisanih (formalnih) uvjeta natječaja. (Obrazac br. 3)
Povjerenstvo za provjeru ispunjavanja formalnih uvjeta natječaja osnovat će i imenovat Gradonačelnik posebnim aktom za oba područja financiranja.

Povjerenstvo za provjeru ispunjavanja formalnih uvjeta natječaja radi na temelju poslovnika kojeg svi članovi prihvaćaju potpisivanjem izjave o prihvaćanju, a obavezni su potpisati i izjavu o nepristranosti i povjerljivosti iz članka 27. stavka 3. Uredbe. 
U postupku provjere ispunjavanja formalnih uvjeta natječaja provjerava se: 

· je li prijava dostavljena na pravi natječaj u zadanome roku

· je li zatraženi iznos sredstava unutar financijskih pragova postavljenih u natječaju

· jesu li prijavitelj i partner prihvatljivi sukladno uputama za prijavitelje natječaja

· jesu li dostavljeni svi obvezni obrasci

· je li prijavitelj upisan u Registar udruga, odnosno drugi odgovarajući registar

· je li prijavitelj upisan u Registar neprofitnih organizacija

· vodi li udruga transparentno financijsko poslovanje (jesu li u Registru neprofitnih organizacija javno dostupni godišnji financijski izvještaj o primicima i izdacima za obveznike jednostavnog knjigovodstva, odnosno godišnji Izvještaj o prihodima i rashodima, Bilanca i Bilješke uz financijske izvještaje za obveznike dvojnog knjigovodstva)
· je li statut udruge usklađen sa Zakonom o udrugama

· je li prijavitelj svojim statutom opredijeljen za obavljanje djelatnosti i aktivnosti koje su predmet financiranja i kojima promiče uvjerenja i ciljeve koji nisu u suprotnosti s Ustavom i zakonom

· je li prijavitelj uredno ispunjava obveze iz svih prethodno sklopljenih ugovora o financiranju iz proračuna Grada Osijeka te ostalih javnih izvora

· jesu li korisnici projekta/programa stanovnici Grada Osijeka ili prijavljeni  projekt/program zadovoljava javne potrebe od interesa za Grad, doprinosi razvitku i općem napretku Grada i promiče njegov položaj i ugled te je utvrđen kao prioritetno područje
· je li prijavitelj registriran najmanje jednu godinu do raspisivanja javnog natječaja ili javnog poziva na području Republike Hrvatske
· jesu li aktivnosti planirane unutar proračunske 2024. godine za koju se daje financiranje

· je li dostavljen dokaz o sufinanciranju programa ili projekata od jedinica lokalne ili područne (regionalne) samouprave ili nekih drugih izvora sufinanciranja ako je sufinanciranje iskazano u obrascu proračuna programa ili projekta

· jesu li ispunjeni drugi formalni uvjeti natječaja.
Povjerenstvo za provjeru ispunjavanja formalnih uvjeta natječaja može tražiti dodatna pojašnjenja i nadopunu natječajne dokumentacije od strane prijavitelja u slučajevima u kojima se radi o manjim tehničkim pogreškama i to:

· prijava je predana na pogrešno područje financiranja
· nedostaje potpis ili pečat na bilo kojem od obrazaca (ako je prijava predana papirnatim putem)
· nedostaju obrasci: obrazac izjave o partnerstvu, a udruga ga ima; obrazac životopisa voditelja programa ili projekta

· financijski izvještaji za prethodnu kalendarsku godinu nisu javno dostupni u Registru neprofitnih organizacija iz razloga što ga Ministarstvo financija nije objavilo u Registru, a udruga ga je pravovremeno predala FINA-i
· nedostaje dokaz o sufinanciranju programa ili projekata od jedinica lokalne ili područne (regionalne) samouprave ili nekih drugih izvora sufinanciranja, a sufinanciranje je iskazano u obrascu proračuna programa ili projekta 

· nedostaje dokaz o uredno predanom izvješću o provedbi volontiranja u udruzi ako je udruga prijavila volonterski rad
· nedostaje obrazac privole za prikupljanje i obradu osobnih podataka.
U navedenim slučajevima Povjerenstvo za provjeru ispunjavanja formalnih uvjeta natječaja od prijavitelja će putem službene e-mail adrese prijavitelja (navedene u prijavi) zatražiti dopunu natječajne dokumentacije kako bi se tehnička pogreška prijave otklonila. 
Prijavitelj je dužan u roku od tri dana dostaviti dopunu natječajne dokumentacije službeniku Grada Osijeka prema dobivenoj uputi.
Ukoliko prijavitelj ne dostavi ili ne dostavi u roku zatraženu nadopunu prijava će biti odbijena iz razloga ne ispunjavanja formalnih uvjeta.
Povjerenstvo za provjeru ispunjavanja formalnih uvjeta natječaja NE MOŽE tražiti dodatna pojašnjenja i nadopune natječajne dokumentacije od strane prijavitelja u slučajevima u kojima se radi o utjecaju na stvarnu kvalitetu prijave i to:

· prijava nije dostavljena u zadanome roku

· zatraženi iznos sredstava od Grada Osijeka nije unutar financijskih pragova postavljenih u Javnom natječaju

· prijavitelj ili partner nisu prihvatljivi sukladno uputama za prijavitelje Javnog natječaja

· nedostaje obrazac za prijavu –opisa programa ili projekta

· nedostaje obrazac proračuna programa ili projekta
· udruga nije upisana u Registar udruga ili drugi odgovarajući registar

· udruga nije upisana u Registar neprofitnih organizacija
· statut udruge nije usklađen sa Zakonom o udrugama
· prijavitelj svojim statutom nje opredijeljen za obavljanje djelatnosti i aktivnosti koje su predmet financiranja 

· prijavitelj nije uredno ispunio obveze iz prethodno sklopljenih ugovora o financiranju iz proračuna Grada Osijeka 

· korisnici projekta/programa nisu stanovnici Grada Osijeka ili prijavljeni  projekt/program ne zadovoljava javne potrebe od interesa za Grad, ne doprinosi razvitku i općem napretku Grada i ne promiče njegov položaj i ugled te je nije utvrđen kao prioritetno područje

· prijavitelj registriran manje od godine dana do raspisivanja javnog natječaja ili javnog poziva ili nije registriran na području Republike Hrvatske
· aktivnosti planirane izvan proračunske 2024. 

· udruga je na Javni natječaj prijavila više od jednog projekata ili programa.

Postupak provjere ispunjavanja formalnih uvjeta natječaja ne smije trajati duže od osam radnih dana, (odnosno najviše 11 radnih dana, ako je tražena dodatna dokumentacija) od dana isteka roka za podnošenje prijava na natječaj, nakon čega Povjerenstvo donosi odluku koje se prijave upućuju na stručno ocjenjivanje, a koje se odbijaju iz razloga ne ispunjavanja propisanih uvjeta natječaja te ju dostavlja nadležnom upravnom tijelu Grada Osijeka
Nadležno upravno tijelo Grada Osijeka obavijestit će, u roku od najviše osam radnih dana od dana donošenja odluke povjerenstva sve udruge čije su prijave odbijene iz razloga ne ispunjavanja formalnih uvjeta.
Pravo prigovora

Udruge koje su odbijene iz razloga ne ispunjavanja formalnih uvjeta mogu podnijeti prigovor Povjerenstvu za prigovore na Javnom natječaju za financiranje projekata i programa udruga iz Proračuna Grada Osijeka u 2024., u roku od osam dana od dana primitka obavijesti, koji će odlučiti o istome.  Prigovor se podnosi:
· u zatvorenoj omotnici, preporučeno poštom na adresu
Grad Osijek

Gradonačelnik

Povjerenstvo za prigovore na Javnom natječaju za financiranje projekata 
i programa udruga iz Proračuna Grada Osijeka u 2024.

Kuhačeva 9

31000 Osijek

ili
· osobno u pisarnicu u uredovno vrijeme od 7.30 do 15.30 sati 

Na omotnici, u kojoj se nalazi prigovor, potrebno je istaknuti sljedeće: 
"Ne otvaraj – Prigovor na Javni natječaj za financiranje udruga

upisati: točan broj i naziv područja financiranja  iz Natječaja za koji je projekt ili program prijavljen" .
Zakašnjeli prigovori neće se razmatrati.

U slučaju prihvaćanja prigovora od strane Povjerenstva za prigovore, prijava će biti upućena u daljnju proceduru, a u slučaju neprihvaćanja prigovora prijava će biti odbijena. 

Nadležna upravna tijela odluku Povjerenstva za provjeru ispunjavanja formalnih uvjeta natječaja dostavljaju Povjerenstvu za stručno ocjenjivanje pristiglih projekata i programa udruga.
2.
Procjena prijava
Povjerenstvo za stručno ocjenjivanje pristiglih projekata i programa udruga razmatra i ocjenjuje prijave koje su ispunile formalne uvjete natječaja sukladno kriterijima odabira na Obrascu za ocjenu kvalitete/vrijednosti programa ili projekta (Obrazac br. 4) koji je sastavni dio Natječajne dokumentacije te izrađuje bodovnu rang listu projekata i programa s prijedlozima financiranja i dostavlja ga Uredu Grada.
Povjerenstvo za stručno ocjenjivanje pristiglih projekata i programa udruga osnovat će i imenovat Gradonačelnik posebnim aktom za oba područja financiranja. Predsjednik i članovi imenuju se iz nadležnog upravnog tijela te iz redova stručnih djelatnika.
Prilikom donošenja odluke o imenovanju članova Gradonačelnik će voditi računa o njihovoj stručnosti, poznavanju djelovanja udruga u određenom području, nepristranosti i spremnosti za stručno i objektivno ocjenjivanje.

Povjerenstvo za stručno ocjenjivanje pristiglih projekata i programa udruga radi na temelju poslovnika kojeg svi članovi prihvaćaju potpisivanjem izjave o prihvaćanju, a obavezni su potpisati i izjavu o nepristranosti i povjerljivosti iz članka 27. stavka 3. Uredbe.

Zadaća Povjerenstva je obaviti stručno vrednovanje projekata i programa najkasnije dvadeset (20) dana od dana kada su iste zaprimili te izraditi bodovnu rang listu projekata i programa s prijedlozima financiranja.
Kriteriji odabira su:

1. Institucionalna sposobnost prijavitelja i partnera (26,67%)
2. Kvaliteta predloženog projekta/programa (20%)
3. Odnos vrijednosti projekta/programa u odnosu na društvenu korist (33,33%)
4. Troškovi i održivost projekta (20%)
Po dva člana Povjerenstva samostalno ocjenjuju pojedinu prijavu udruga, upisujući svoja mišljenja o vrijednosti prijavljenih programa/projekata ocjenom od 1 do 5 za svako postavljeno pitanje u obrascu za procjenu i to za svaki pojedinačni program/projekt (maximalan broj bodova iznosi 75).

Povjerenstvo za ocjenjivanje programa/projekata donosi privremenu bodovnu listu zbrajanjem pojedinačnih bodova dva ocjenjivača te izračunom aritmetičke sredine tih bodova koja se upisuje u skupni obrazac pojedine prijave i predstavlja ukupni broj bodova koji je program/projekt ostvario. 

Bodovna lista sastoji se od prijava raspoređenih prema broju ostvarenih bodova, od one s najvećim brojem bodova prema onoj s najmanjim, a financiranje će ostvariti samo onoliki broj najbolje ocijenjenih prijava čiji prijedlozi financiranja zajedno ne premašuju ukupni planirani iznos Javnog natječaja.

Programi/projekti koji prilikom postupka ocjenjivanja ne ostvare minimalno 50 bodova neće moći biti financirani kroz ovaj Javni natječaj. 
3.
Donošenje Odluke o dodjeli sredstava i obavijest o donesenoj odluci
Odluku o odobravanju financijskih sredstava udrugama donosi Gradonačelnik, najkasnije 90 dana od dana završetka Javnog natječaja.
Nakon donošenja odluke o programima ili projektima kojima su odobrena financijska sredstva, Grad Osijek će objaviti rezultate Javnog natječaja na službenoj web stranici Grada Osijeka  s podacima o udrugama, programima ili projektima kojima su odobrena sredstva i iznosima odobrenih sredstava financiranja. 
4. 
Sklapanje ugovora
Sa svim udrugama kojima su odobrena financijska sredstva Grad Osijek sklopit će ugovor o financiranju programa ili projekata (Obrazac br.8)  najkasnije 30 dana od dana donošenja odluke o financiranju. 

U slučaju da je odobreno samo djelomično financiranje programa ili projekta, nadležno upravno tijelo Grada Osijeka ima obvezu prethodno pregovarati o stavkama proračuna programa ili projekta i aktivnostima u opisnom dijelu programa ili projekta koje treba izmijeniti, koji postupak je potrebno okončati prije potpisivanja ugovora. Tako izmijenjeni obrasci prijave postaju sastavni dio ugovora. 

Prilikom pregovaranja Grad Osijek će prioritet financiranja staviti na aktivnosti koje će učinkovitije ostvariti ciljeve iz razvojnih i strateških dokumenata Grada Osijeka.
5. 
Dostava dodatne dokumentacije i način ugovaranja
Nakon donošenja Odluke o odobravanju financijskih sredstava udrugama (dalje u tekstu: Odluka) nadležni upravni odjel obavijestit će odabrane prijavitelje putem elektroničke pošte o daljnjoj fazi financiranja.  
U prilogu elektroničke pošte prijavitelju se dostavlja Odluka te se obaviještava da je obvezan dostaviti potrebnu dodatnu dokumentaciju u zadanom roku.
Dodatna dokumentacija šalje se u zatvorenoj omotnici preporučeno poštom ili osobno predajom u Pisarnici Grada Osijeka u uredovno vrijeme na sljedeću adresu i s naznakom kako je navedeno u nastavku: 

Grad Osijek

Franje Kuhača 9

31000 Osijek

„Javni natječaj za financiranje projekata i programa udruga iz Proračuna Grada Osijeka u 2024.– DODATNA DOKUMENTACIJA - KLASA: (klasa Ugovora)“

Prijavitelj je obvezan putem pošte ili osobno u pisarnici dostaviti dodatnu dokumentaciju.
Prije sklapanja ugovora nadležni upravni odjel provjerit će u Upravnom odjelu za financije i nabavu ima li prijavitelj duga prema Gradu Osijeku. 

U slučaju da prijavitelj u zadanom roku ne dostavi traženu dokumentaciju ili ne podmiri eventualni dug prema Gradu Osijeku, Grad Osijek neće sklopiti ugovor.

Grad Osijek će sredstva isplaćivati temeljem pisanog zahtjeva udruge (Obrazac br.15)  sukladno sklopljenom ugovoru.

Prije sklapanja ugovora udruga kojoj su odobrena financijska sredstva mora dostaviti:

· bjanko zadužnicu

· uvjerenje o nekažnjavanju odgovorne osobe udruge i voditelja programa/projekta u izvorniku za kaznena djela utvrđena posebnim propisom, s tim da uvjerenje ne smije biti starije od šest mjeseci dana od dana objave natječaja

· potvrdu nadležne porezne uprave o nepostojanju duga prema državnom proračunu u izvorniku, ne stariju od 30 dana od dana objave natječaja

· izjavu o nepostojanju dvostrukog financiranja (Obrazac br. 7)  
· obrazac izjave voditelja projekta i izvoditelja aktivnosti navedenih u opisu programskih ili projektnih aktivnosti, da su upoznati s programom ili projektom i svojim sudjelovanjem u provedbi (Obrazac br. 14)  
6.
Mogućnost prigovora
Nadležna upravna tijela dužna su u roku od osam dana nakon donošenja odluke o programima ili projektima kojima su odobrena financijska sredstva pisanim obrazloženjem obavijestiti udrugu ukoliko projekt ili program nije prihvaćen.

Podnositelj prijave projekta i programa ima pravo prigovora na postupak odabira projekata i programa mogu podnijeti prigovor Povjerenstvu za prigovore na Javnom natječaju za financiranje projekata i programa udruga iz Proračuna Grada Osijeka u 2024., u roku od osam dana od dana primitka obavijesti, koji će odlučiti o istome. 
Prigovor se podnosi:

· u zatvorenoj omotnici, preporučeno poštom na adresu
Grad Osijek

Gradonačelnik

Povjerenstvo za prigovore za Javni natječaj za financiranje udruga

Kuhačeva 9

31000 Osijek

ili 

· osobno u pisarnicu u uredovno vrijeme od 7.30 do 15.30 sati 

Na omotnici, u kojoj se nalazi prigovor, potrebno je istaknuti sljedeće: 
„Ne otvaraj – Prigovor na Javni natječaj za financiranje udruga – upisati: točan broj i naziv područja financiranja iz Natječaja za koji je projekt ili program prijavljen“ .
Zakašnjeli prigovori neće se razmatrati.

Podnositelji prijava kojima nije odobreno financiranje projekata i programa zbog niskog broja bodova imaju pravo uvida u ukupnu ocjenu projekta/programa, uz pravo Grada Osijeka na zaštitu tajnosti podataka o osobama koje su stručno vrednovali projekt i program.
V. NAČIN PLAĆANJA

Odobrena i ugovorena financijska sredstva Ugovora Grad Osijek se obvezuje isplatiti Korisniku na IBAN u roku od 30 dana od dana podnošenja zahtjeva Korisnika za isplatom. 
VI. PRAĆENJE I VREDNOVANJE PROGRAMA I/ILI PROJEKTA
Grad Osijek će u suradnji s korisnikom financiranja, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva pratiti provedbu financiranih programa ili projekata udruga, sukladno Zakonu o udrugama, Zakonu o fiskalnoj odgovornosti, Zakonu o financijskom poslovanju i računovodstvu neprofitnih organizacija, Uredbi, Pravilniku o utvrđivanju kriterija, mjerila i postupaka za odobravanje financiranja udruga iz proračuna Grada Osijeka i drugim pozitivnim propisima.

Kroz postupke praćenja će se razvijati partnerski odnos između davatelja financijskih sredstava i udruge kao provoditelja projektnih i programskih aktivnosti, a na temelju praćenja i vrednovanja rezultata pojedinačnih programa i projekta, u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore.

Grad Osijek vrednovat će rezultate i učinke cjelokupnog javnog natječaja temeljem kojih će planirati buduće aktivnosti u pojedinom prioritetnom području financiranja. 

Praćenje će se vršiti na dva načina: odobravanjem opisnih i financijskih izvješća korisnika sredstava te kontrolom „na licu mjesta” od strane službenika nadležnog upravnog odjela Grada Osijeka, u dogovoru s korisnikom sredstava.
1. Opisno i financijsko izvješće

Korisnik financiranja dužan je Gradu Osijeku – nadležnom upravnom tijelu dostaviti sve potrebne podatke o provođenju programa ili projekta na Obrascu završnog opisnog i financijskog izvješća provedbe programa ili projekta najkasnije do 15. siječnja 2025.
Izvješća se podnose na za to definiranim obrascima.

Uz opisna izvješća  (Obrazac br. 9) dostavljaju se popratni materijali kao što su isječci iz novina, video zapisi, fotografije i dr.
U financijskom izvještaju (Obrazac br. 10) navode se cjelokupni troškovi programa, projekta ili inicijative, neovisno o tome iz kojeg su izvora financirani. Obvezno se dostavljaju i dokazi o nastanku troška podmirenog iz sredstava Grada Osijeka (preslici računa, preslici faktura, ugovora o djelu ili ugovora o autorskom honoraru s obračunima istih) te dokazi o plaćanju istih (preslik naloga o prijenosu ili izvoda sa žiro računa).

Stručno vrednovanje izvješća realiziranih projekata i programa provodi Povjerenstvo za stručno ocjenjivanje pristiglih projekata i programa udruga na Obrascu za procjenu izvješća provedenih projekata i programa (Obrazac br. 11) koji je sastavni je dio natječajne dokumentacije.
Izvješća realiziranih projekata i programa koji prilikom postupka vrednovanja Izvješća ne ostvare minimalno 45 bodova biti će negativno ocjenjeni te neće moći aplicirati na javne natječaje i pozive koje će raspisati Grad Osijek u naredne dvije godine.

Ako povjerenstvo negativno ocjeni izvješće realiziranih projekata i programa Nadležno upravno tijelo o istom će obavijestiti udrugu (putem mail adrese udruge navedene u Prijavi projekta) najkasnije do 15. veljače 2025., ako do utvrđenog roka ne dostavi obavijest izvješće se smatra pozitivno ocjenjenim.

Završno financijsko i opisno izvješće provedbe programa ili projekta šalje se u zatvorenoj omotnici preporučeno poštom ili osobno predajom u Pisarnici Grada Osijeka u uredovno vrijeme na sljedeću adresu i s naznakom kako je navedeno u nastavku: 
Grad Osijek

Franje Kuhača 9

31000 Osijek

„Javni natječaj za financiranje projekata i programa udruga iz Proračuna Grada Osijeka u 2024.– Opisno i financijsko izvješće provedbe programa ili projekta - KLASA: (klasa Ugovora)“
2. Povrat sredstava u Proračun Grada Osijeka – Nenamjensko trošenje sredstava
Ako Grad Osijek utvrdi da je Korisnik financiranja nenamjenski koristio financijska sredstva iz ugovora ili nije izvršio Projekt/Program u ugovorenom roku, te ako nije u roku podnio odgovarajuća izvješća ili ako Gradu Osijeku ne omogući nadzor nad namjenskim korištenjem sredstava Korisnik financiranja je dužan vratiti primljena nenamjenski utrošena ili neutrošena sredstva uz obračunate kamate utvrđene u poslovnoj banci Grada Osijeka u roku od 30 dana od dana primitka pisane obavijesti o potrebi vraćanja zaprimljenih sredstava.

Ukoliko korisnik financiranja ne vrati nenamjenski utrošena ili neutrošena sredstva u ugovorenom roku Grad Osijek će povećati dospjele iznose dodavanjem zatezne kamate.

U slučaju kada Korisnik nije vratio sredstva sukladno odredbama Ugovora Grad Osijek će aktivirati bjanko zadužnicu koju je Korisnik sukladno uvjetima Javnog natječaja dostavio prije potpisivanja ovoga ugovora. Bjanko zadužnica, koja ne bude realizirana, vraća se Korisniku nakon odobrenja završnog izvješća o provedbi Projekta/Programa.

Ako Grad Osijek utvrdi da Korisnik nije dovoljno uspješno ispunio ugovorne obveze, uskratit će pravo na financijsku potporu projekata i programa Korisnika u sljedeće dvije godine.

3. Čuvanje dokumentacije
Grad Osijek i udruga obvezni su čuvati sve dokumente, podatke i druge relevantne materijale dostavljene u provedbi jednokratne aktivnosti najmanje sedam (7) godina od uplate sredstava.

4. Popis dokumentacija  za provedbu Javnog natječaja
	
	Obrasci
	

	1.
	obrazac za prijavu - opisa programa ili projekta
	Obrazac br. 1

	2.
	obrazac proračuna programa ili projekta
	Obrazac br. 2

	3.
	obrazac za provjeru ispunjavanja formalnih uvjeta 
	Obrazac br. 3

	4.
	obrazac za ocjenu kvalitete/vrijednosti programa ili projekta
	Obrazac br. 4

	5.
	skupni obrazac za ocjenu kvalitete/vrijednosti programa ili projekta
	Obrazac br. 5

	6.
	Popis priloga koje je potrebno priložiti uz prijavu
	Obrazac br. 6

	7.
	obrazac izjave o nepostojanju dvostrukog financiranja
	Obrazac br. 7

	8.
	obrazac ugovora o financiranju programa ili projekta
	Obrazac br. 8

	9.
	obrazac opisnog izvještaja provedbe programa ili projekta
	Obrazac br. 9

	10.
	obrazac financijskog izvještaja provedbe programa ili projekta
	Obrazac br. 10

	11.
	obrazac za  stručno vrednovanje izvješća realiziranih programa ili projekta
	Obrazac br. 11

	12.
	obrazac izjave o partnerstvu
	Obrazac br. 12

	13.
	obrazac životopisa voditelja programa ili projekta
	Obrazac br. 13

	14.
	obrazac izjave voditelja projekta i izvoditelja aktivnosti navedenih u opisu programskih ili projektnih aktivnosti, da su upoznati s programom ili projektom i svojim sudjelovanjem u provedbi
	Obrazac br. 14

	15.
	obrazac zahtjeva za isplatu sredstava.
	Obrazac br. 15

	16. 
	obrazac privole za prikupljanje i obradu osobnih podataka 
	Obrazac br. 16


5. Ostala dokumentacija 
1. Pravilnik o utvrđivanju kriterija, mjerila i postupaka za odobravanje financiranja udruga iz Proračuna Grada Osijeka  (Službeni glasnik Grada Osijeka br. 13/15, 12/16, 13A/20, 12/21 i 2/22)

VIII. INDIKATIVNI KALENDAR JAVNOG NATJEČAJA
	Faze natječajnog postupka
	Datum

	Objava natječaja
	       21. veljače 2024.

	Rok za slanje prijava
	22. ožujka 2024.

	Rok za slanje pitanja vezanih uz natječaj
	18. ožujka 2024.

	Rok za dostavu odgovora na pitanja vezanih uz natječaj
	       21. ožujka 2024.

	Rok za provjeru ispunjavanja formalnih uvjeta natječaja
	      5.– 8. travnja 2024.

	Rok za slanje obavijesti o nezadovoljavanju propisanih uvjeta natječaja
	12.– 15. travnja 2024.

	Rok za prigovor
	u roku osam dana od primitka obavijesti

	Rok za procjenu prijava koje su zadovoljile propisane uvjete natječaja
	25. - 28. travnja 2024., odnosno u roku od 20 dana od dana kada su je zaprimili

	Rok za donošenje odluke o dodjeli financijskih sredstava i slanje obavijesti prijaviteljima
	najkasnije do 21. lipnja 2024.

	Rok za slanje obavijesti ukoliko projekt ili program nije prihvaćen 
	u roku osam dana od dana donošenja odluke

	Rok za prigovor
	u roku osam dana od primitka obavijesti

	Rok za ugovaranje


	najkasnije u roku od 30 dana od dana donošenje odluke o dodjeli financijskih sredstava i slanje obavijesti prijaviteljima

	Rok za slanje završnog financijskog i opisnog izvješća o provedbi programa ili projekta
	najkasnije do 15. siječnja 2025.


KLASA: 402-01/24-01/58
URBROJ: 2158-1-02-24-8
Osijek, 21. veljače 2024.



   




       GRADONAČELNIK

        Ivan Radić, mag. oec., v. r.

